Predkladacia správa

Návrh zákona, ktorým sa mení a dopĺňa zákon č. 170/2001 Z.z. o núdzových zásobách ropy a ropných výrobkov a o riešení stavu ropnej núdze v znení neskorších predpisov a o  doplnení zákona Národnej rady Slovenskej republiky č. 82/1994 Z.z. o štátnych hmotných rezervách v znení neskorších predpisov sa predkladá na rokovanie vlády Slovenskej republiky ako iniciatívny materiál Správy štátnych hmotných rezerv Slovenskej republiky.

Cieľom predkladaného návrhu zákona, ktorým sa mení a dopĺňa zákon č. 170/2001   Z.z. o núdzových zásobách ropy a ropných výrobkov a o riešení stavu ropnej núdze v znení neskorších predpisov a o  doplnení zákona Národnej rady Slovenskej republiky č. 82/1994 Z.z. o štátnych hmotných rezervách v znení neskorších predpisov je zabezpečenie finančných zdrojov na budovanie a udržiavanie núdzových zásob ropy a ropných výrobkov v súlade so záväzkami Slovenskej republiky voči Európskej únii formou výberu príspevku od príslušných subjektov. Príspevok zo strany príslušných subjektov bude hradený z čistého dovozu ropy a ropných výrobkov t.j. celkový dovoz alebo preprava ropy a ropných výrobkov na územie Slovenskej republiky znížená o objem ropy a ropných výrobkov vyvezený na územie tretieho štátu alebo prepravený zo SR na územie iného členského štátu. Výber príspevku je neziskový, nakoľko takto získané finančné prostriedky budú slúžiť výlučne na financovanie tvorby a ochraňovania núdzových zásob.

Z dôvodu naliehavej potreby ozdravenia verejných financií a systémového riešenia zabezpečenia financovania tvorby a ochraňovania núdzových zásob ropy a ropných výrobkov sa materiál predkladá v súlade s článkom 13 odsek 1 Legislatívnych pravidiel vlády SR, ktoré boli schválené uznesením vlády SR č. 352 z 25. mája 2010. Do materiálu boli zapracované pripomienky Sekcie vládnej legislatívy Úradu vlády SR.

Materiál neobsahuje tabuľku zhody, pretože predmetný návrh zákona nepreberá žiadne ustanovenia predpisov Európskej únie.

Vplyv návrhu zákona na verejné financie, životné prostredie, zamestnanosť a na podnikateľské prostredie je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 	
	
Návrh novely zákona je v súlade s Ústavou Slovenskej republiky, zákonmi Slovenskej republiky a inými zákonmi, medzinárodnými zmluvami, ktorými je Slovenská republika viazaná a je v súlade s právom Európskej únie.